32004R2203
L 374/36
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2203/2004 НА КОМИСИЯТА
от 21 декември 2004 година
за изменение на Регламент (ЕИО) № 1859/82 относно избора на отчетни стопанства за определяне на доходите на земеделските стопанства
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент № 79/65/ЕИО на Съвета от 15 юни 1965 г. за създаване на селскостопанска счетоводна информационна мрежа, обхващаща доходите и икономиката в земеделските стопанства в Европейската икономическа общност (1), и по-специално член 4, параграф 4 и член 6, параграф 2 от него,
като има предвид, че:
(1)
Регламент (ЕИО) № 1859/82 на Комисията (2) определя броя отчетни стопанства за всеки район. Броят отчетни стопанства, които ще се избират от район, може да бъде с 20 % по-висок или по-нисък, като това отклонение не води до намаляване на общия брой отчетни стопанства за съответната държава-членка.
(2)
Предвид трудностите, съпътстващи финансовото регулиране на подобна мярка, Регламент (ЕИО) № 1915/83 на Комисията от 13 юли 1983 г. за определяне на някои подзаконови разпоредби за водене на счетоводството с оглед на установяване на доходите в земеделските стопанства (3) въвежда ограничения за всяка държава-членка за общия брой надлежно попълнени формуляри от стопанства, кандидатстващи и избираеми за европейско финансиране. От съображения за яснота и еднородност тази промяна следва да бъде отразена в Регламент (ЕИО) № 1859/82. Необходимо е да се гарантира известна гъвкавост по отношение на броя отчетни стопанства за регион, при условие че се спазва общият брой отчетни стопанства за държава-членка.
(3)
Предвид ограниченията за всяка държава-членка за общия брой надлежно попълнени формуляри от стопанства, кандидатстващи и избираеми за европейско финансиране, е необходимо да се актуализира броят отчетни стопанства, предвиден в приложение I, за Белгия, Дания, Германия, Франция и Люксембург, за да се запази реалният размер на извадката.
(4)
Поради измененията в границите между регионите в Швеция следва да се промени броят отчетни стопанства за всеки регион.
(5)
Следователно е необходимо да се измени Регламент (ЕИО) № 1859/82.
(6)
Мерките, предвидени в настоящия регламент, са в съответствие със становището на Комитета по селскостопанската информационна счетоводна мрежа,
ПРИЕ НАСТОЯЩИЯ РЕГЛАМЕНТ
Член 1
Регламент (ЕИО) № 1859/82 се изменя, както следва:
1.
Член 3 се заменя със следния текст:
„Член 3
Броят отчетни стопанства за държава-членка и за регион е посочен в приложение I.
Броят отчетни стопанства, които трябва да се избират от район, може да бъде по-висок или нисък от броя, определен в приложение I, в рамките на 20 % от него, при условие че се спазва общият брой отчетни стопанства за съответната държава-членка.“
2.
Приложение I се изменя съгласно приложението към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Той се прилага от 2005 счетоводна година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 декември 2004 година.